REGULAMENTUL (CE) NR. 676/2008 AL COMISIEI
din 16 iulie 2008
de înregistrare a unor denumiri în registrul denumirilor de origine protejate și al indicațiilor geografice protejate [Ail de la Drôme (IGP), Všestarská cibule (DOP), Slovenská bryndza (IGP), Ajo Morado de Las Pedroñeras (IGP), Gamoneu sau Gamonedo (DOP), Alheira de Vinhais (IGP), Presunto de Vinhais sau Presunto Bísaro de Vinhais (IGP)]
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 510/2006 al Consiliului din 20 martie 2006 privind protecția indicațiilor geografice și a denumirilor de origine ale produselor agricole și alimentare (1), în special articolul 7 alineatul (4) primul paragraf,
întrucât:
(1)
În conformitate cu articolul 6 alineatul (2) primul paragraf și în temeiul articolului 17 alineatul (2) din Regulamentul (CE) nr. 510/2006, cererea depusă de Franța de înregistrare a denumirii „Ail de la Drôme”, cererea depusă de Republica Cehă de înregistrare a denumirii „Všestarská cibule”, cererea depusă de Slovacia de înregistrare a denumirii „Slovenská bryndza”, cererile depuse de Spania de înregistrare a denumirilor „Ajo Morado de Las Pedroñeras” și „Gamoneu” sau „Gamonedo”, precum și cererile depuse de Portugalia de înregistrare a denumirilor „Alheira de Vinhais” și „Presunto de Vinhais” sau „Presunto Bísaro de Vinhais” au fost publicate în Jurnalul Oficial al Uniunii Europene (2).
(2)
Deoarece nicio declarație de opoziție nu a fost adresată Comisiei în conformitate cu articolul 7 din Regulamentul (CE) nr. 510/2006, aceste denumiri trebuie înregistrate,
ADOPTĂ PREZENTUL REGULAMENT:
Articolul 1
Se înregistrează denumirile din anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 iulie 2008.